Document ID: 32002R0545

Rådets forordning (EF) nr. 545/2002
af 18. marts 2002
om videreførelse af finansieringen af de planer for forbedring af kvalitet og fremme af afsætningen af visse nødder og johannesbrød, der blev godkendt i henhold til afsnit IIa i forordning (EØF) nr. 1035/72, og om et særligt tilskud til hasselnødder
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 37,
under henvisning til forslag fra Kommissionen(1),
under henvisning til udtalelse fra Europa-Parlamentet(2),
under henvisning til udtalelse fra Det Økonomiske og Sociale Udvalg(3), og
ud fra følgende betragtninger:
(1) I afsnit IIa i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager(4) er der fastsat en række særlige foranstaltninger, som skal afhjælpe de utilstrækkelige produktions- og afsætningsfaciliteter for visse nødder og johannesbrød. Der ydes støtte til producentorganisationer, der har modtaget en særlig anerkendelse, og som har indgivet en af myndighederne godkendt plan om at forbedre kvaliteten og fremme afsætningen af deres produkter.
(2) Den særlige støtte til at udfærdige og gennemføre en plan for forbedring af kvalitet og fremme af afsætning, jf. artikel 14, litra d), nr. 2), i forordning (EØF) nr. 1035/72, ydes i højst ti år, hvorefter det finansielle ansvar overgår til producenterne.
(3) Forordning (EØF) nr. 1035/72 blev ophævet ved Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(5). I artikel 53 i forordning (EF) nr. 2200/96 blev det dog fastsat, at rettigheder, som producentorganisationer har erhvervet i henhold til afsnit IIa i forordning (EØF) nr. 1035/72, skal bestå, indtil de udløber.
(4) En række planer udløb i 2000, som var det tiende år i disse planers tiårsforløb. Ved Rådets forordning (EF) nr. 558/2001 af 19. marts 2001 om videreførelse i op til et år af finansieringen af visse planer for forbedring af kvalitet og fremme af afsætning, der blev godkendt i henhold til afsnit IIa i forordning (EØF) nr. 1035/72(6), blev der åbnet mulighed for at videreføre støtten til disse planer i et ellevte år.
(5) En række andre planer udløb i 2001, som var det tiende år i de pågældende planers tiårsforløb.
(6) I henhold til forordning (EF) nr. 2200/96 forelagde Kommissionen Rådet en rapport om gennemførelsen af forordning (EF) nr. 2200/96. Rapporten indeholder også en beskrivelse af resultaterne af de særlige foranstaltninger for nødder og johannesbrød, der gennemføres i henhold til afsnit IIa i forordning (EØF) nr. 1035/72, uden at der fremsættes endelige forslag om en permanent støtteramme for sektoren.
(7) I betragtning af nøddesektorens store miljømæssige betydning med hensyn til beskyttelse mod erosion og brande samt bevarelse af naturligt forekommende genetisk materiale, og i betragtning af sektorens store sociale betydning med hensyn til fastholdelse af befolkningen i området, hvilket bidrager til at bevare landdistrikterne, bør de producentorganisationer, hvis forbedringsplaner udløber i 2001, og som fortsat opfylder anerkendelseskriterierne, kunne få finansieringen af deres planer videreført for 2001 på budgettet for 2002. Dette bør også gælde producentorganisationer, hvis oprindelige forbedringsplaner udløb i 2000, men blev videreført ved forordning (EF) nr. 558/2001.
(8) Også områder, der indgår i en plan, som er blevet godkendt i 1990 eller 1991, og senere optaget i eller overført til en anden plan ved sammenslutning eller overtagelse af producentorganisationer, bør kunne være støtteberettigede.
(9) Kun støtteansøgninger for arbejder, der gennemføres indtil den 15. juni 2002, bør kunne finansieres. Planer, hvis tiende år udløb efter den 15. juni 2000, var kun berettigede til et ellevte år med EF-støtte indtil den 15. juni 2001 ifølge forordning (EF) nr. 558/2001. Af hensyn til kontinuiteten bør disse planer være berettigede til EF-støtte i perioden 15. juni 2001 til 31. december 2001.
(10) For at forenkle forvaltningen bør der kun kunne ydes støtte for arealer, for hvilke der blev indgivet en støtteansøgning i planens sidste år.
(11) En periode på op til et år er ikke tilstrækkelig til at afslutte rydningsforanstaltninger efterfulgt af genplantning og/eller sortsomstilling som omhandlet i artikel 2, stk. 1, i Rådets forordning (EØF) nr. 790/89 af 20. marts 1989 om fastsættelse af den faste tillægsstøtte til oprettelse af producentorganisationer samt af maksimumsbeløbet for støtten til forbedring af kvaliteten og fremme af afsætningen i sektoren for nødder og johannesbrød(7). Den maksimale hektarstøtte bør derfor også betales for andre foranstaltninger, jf. artikel 2, stk. 2, i samme forordning, og Fællesskabets bidrag bør højst udgøre 75 %.
(12) Kommissionens forordning (EØF) nr. 2159/89 af 18. juli 1989 om fastsættelse af gennemførelsesbestemmelser til de særlige foranstaltninger for nødder og johannesbrød, der er fastsat i afsnit IIa i forordning (EØF) nr. 1035/72(8), bør anvendes i den periode, hvor støtten videreføres.
(13) For at rette op på den økonomiske situation for hasselnødder bør der ydes et fast tilskud for hasselnødder, som høstes i produktionsåret 2001/02, til producentorganisationer, som ikke er berettiget til at videreføre forbedringsplaner i medfør af denne forordning -
UDSTEDT FØLGENDE FORORDNING:
Artikel 1
Anerkendte producentorganisationer, som producerer og afsætter nødder og/eller johannesbrød og modtager støtte i henhold til afsnit IIa i forordning (EØF) nr. 1035/72, og hvis planer for forbedring af kvalitet og fremme af afsætning blev godkendt i 1990 eller 1991 eller omfatter arealer, der blev godkendt i 1990 eller 1991, kan ansøge om, at støtten til de pågældende arealer videreføres i op til et år, på de betingelser, der er fastsat i artikel 2 og 3 i nærværende forordning.
I denne periode fortsætter producentorganisationerne med at gennemføre planen i den form, den havde, da den blev godkendt for det sidste år.
I denne forordning forstås ved "planens sidste år" det tiende år for arealer, der blev godkendt i 1991, og det ellevte år for arealer, der blev godkendt i 1990 og videreført i henhold til forordning (EF) nr. 558/2001.
Artikel 2
Støtten:
a) ydes for og begrænses til arealer, for hvilke der er indgivet en støtteansøgning for planens sidste år
b) må højst udgøre 241,50 EUR/ha, hvoraf Fællesskabets bidrag højst må udgøre 75 %
c) ydes for en periode på op til et år umiddelbart efter, at planens sidste år er udløbet, dog ikke længere end til 15. juni 2002.
Planer, der videreføres i henhold til forordning (EF) nr. 558/2001, og hvis sidste år begynder efter den 15. juni 2000, er berettiget til fællesskabsstøtte i perioden fra 15. juni 2001 til udgangen af det sidste år.
Artikel 3
Forordning (EØF) nr. 2159/89 gælder med de fornødne ændringer for planer, hvortil der ydes støtte i henhold til artikel 1.
Om nødvendigt vedtages der yderligere gennemførelsesbestemmelser efter proceduren i artikel 46 i forordning (EF) nr. 2200/96.
Artikel 4
Artikel 55 i forordning (EF) nr. 2200/96 affattes således: "Artikel 55
For hasselnødder, der høstes i produktionsåret 2001/02, ydes der et tilskud på 15 EUR/100 kg til producentorganisationer, der er anerkendt i henhold til forordning (EØF) nr. 1035/72 eller i henhold til nærværende forordning, og som iværksætter en plan for forbedring af kvaliteten som omhandlet i artikel 14d i forordning (EØF) nr. 1035/72 eller et driftsprogram som omhandlet i artikel 15, og som ikke modtager den støtte, der er fastsat i artikel 1 og 2 i forordning (EF) nr. 545/2002."
Artikel 5
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. marts 2002.

Labels: 17
19
5
7
6